Au i de Nüüchilcher Chilchene häts no kani MotöörIi ghaa. De Bloosbalg für d'Orgel i der undere Chilche hät e Fuesspumpi ghaa, d Gwicht für d'Turmuhre und d'Schlagwärch hät de Mesmer möse mit ere Kurble ufzieh und alli Glogge sind vo Hand glüütet worde. Im Chilcheturm im Schtädtli hanged zwoo Glogge, wo ano 1903 ggosse worde sind. S'Glüüt vo der Bergchilche bestoht us drei Glogge. Di Gross vo 1636 ischt öppe zweiehalb Tuusig Kilo schwäär (50 Zentner stoht im alte Gloggebüechli) und ischt i der Regel z'zweite glüütet woorde. Di chlii Glogge stammt usem Aafang vom 14. Johrhundert. No elter aber ischt di Mittler, si traat d'Johrzahl 1299, da haasst, si ischt no acht Johr jünger als üüsen Bundesbrief. Me nimmt aa, si sei di zweiteltischt Glogge wo i der Schwiiz glüütet würt.